Die Engelse nasionale rugbyspan (Engels: England national rugby union team) is die nasionale rugbyspan van Engeland en verteenwoordig dié land tydens internasionale wedstryde (toetswedstryde). Rugby word in Engeland deur die Rugbyvoetbalunie (Rugby Football Union, RFU) geadministreer. Engeland neem jaarliks aan die Sesnasies-toernooi deel, saam met Frankryk, Ierland, Italië, Skotland en Wallis. Engeland het die kampioenskap reeds 29 keer gewen, insluitende 13 Grand Slams, en nog tien ander kere die titel gedeel. Engeland ding as deel van die Sesnasies-toernooi met Skotland om die Calcuttabeker mee, die oudste trofee in rugby. Sy belangrikste internasionale verskyning het Engeland tydens die vierjaarlikse rugbywêreldbekertoernooi wat sedert 1987 gehou word. Engeland was een van die spanne wat genooi is om aan die eerste Rugbywêreldbeker in 1987 deel te neem en het voortgegaan om in die eindstryd van die tweede Rugbywêreldbeker in 1991 te speel waar hulle teen Australië verloor het. Ná die span se 2003-Sesnasies Grand Slam het Engeland die Rugbywêreldbeker 2003 gewen deur Australië met 20–17 in ekstra tyd te klop, tot dusver die eerste span van die Noordelike Halfrond wat dit kon vermag.